Hálendi Íslands er ekki hugtak sem skilgreint er í lögum . Gert er ráð fyrir því að spyrjandi eigi við um það landsvæði á Íslandi sem ekki er innan einkaeignarlanda neinna einstaklinga eða félaga . Sé hálendið skilgreint þannig þá er svarið eftirfarandi : Samkvæmt 2. gr. laga nr. 58 / 1998 um þjóðlendur og ákvörðun marka eignarlanda , þjóðlendna og afrétta er íslenska ríkið eigandi lands og hvers kyns landsréttinda og hlunninda í þjóðlendum sem ekki eru háð einkaeignarrétti . Forsætisráðherra fer með forræðið fyrir ríkið . Ástæðan fyrir þessu eignarhaldi ríkisins er sú að fyrir því var pólitískur vilji að Alþingi samþykkti fyrrnefnd lög nr. 58 / 1998 sem færðu ríkinu eignarhald yfir hálendinu . Þetta var gert í kjölfar dóma Hæstaréttar og mikilla umræðna . Þann 28. desember 1981 var í Hæstarétti kveðinn upp dómur þar sem sem rétturinn tók eftirfarandi fram : Alþingi hefur ekki sett lög um þetta efni , þó að það hefði verið eðlileg leið til að fá ákvörðun handhafa ríkisvalds um málefnið . Rétturinn tók því þá afstöðu að ríkið hefði ekki beinan eignarrétt að því landsvæði sem um var deilt , það hefði ekki eignast það við stofnun allsherjarríkis , það hefði ekki eignast það fyrir hefð og eignarréttartilkall ríkisins ætti sér ekki stoð í skráðum réttarreglum auk þess sem það yrði ekki reist á almennum lagarökum og lagaviðhorfum . Eftir að þessi niðurstaða réttarins lá fyrir voru hafin störf á vegum ríkisins sem leiddu til þess að frumvarp til laga sem loks urðu lög nr. 58 / 1998 var lagt fram á þingi . Ástæðan fyrir eignarhaldinu í hnotskurn er því vilji löggjafans .